Na Hiskia se wonderbaarlike genesing, stuur die koning van Babel gesante om te verneem waaraan hy sy herstel toeskryf. Hiskia wil die vername afvaardiging beïndruk. Hy neem hulle op ’n besigtigingstoer en wys hulle alles, selfs sy voorraadskure en wapenopslagplekke. Hoe meer hy wys, hoe meer prys hulle hom. So beïndruk is die Babiloniërs dat hulle gaan rapporteer dit sal die moeite werd wees om Hiskia aan te val.
Hiskia loop die risiko van ramp en teenspoed ter wille van sy kortstondige verering en aansien. Hy sê vir Jesaja: As daar maar net in my tyd vrede en veiligheid is! Te maklik redeneer ons ook so. As daar tog maar net vrede en veiligheid in my tyd kan wees, maak my toewyding aan God nie veel saak nie. In die wêreld is ek ten minste gewild en word ek bewonder. En dit terwyl dit ons roeping is om God se eer te verkondig met ons gehoorsaamheid.